Kolås naturreservat

Kolås naturreservat ligger i et dalsøkk fra nordenden av Kolåstjern og nordover mellom Kolåsen og bebyggelsen langs Kolåsveien, nord for Son i Vestby kommune. Formålet med fredningen er å bevare et variert område med edellauvskog. Dagens edellauvskogslokaliteter er restbiotoper fra et tidligere varmere klima og skogene utgjør også nordlige utposter av mellomeuropeiske skogtyper. Norge har derfor verdens nordligste edellauvskoger, men disse er sterkt redusert ved at områdene er tatt i bruk til andre formål.

I reservatet er mange typer edellauvskog representert. Foruten den svært sjeldne snelle-askeskogen, inngår gråor-heggeskog og gråor-askeskog, svartorsumpskog og alm-lindeskog. Tresjiktet er artsrikt og har blant annet ask, gråor, svartor, eik, lønn, lind, bjørk og osp. Fuktighetsbetinget variasjon innenfor området fremstår på en instruktiv måte. 

 Referanser 

Kategori:Verneområder i Vestby
Kategori:Naturreservater i Akershus
Kategori:Verneområder opprettet i 1982